རྨད་བྱུང་ཐར་པའི་ཏོག་གིས་རབ་མཛེས་ཤིང་། །གཞན་ཕན་སྣ་ཚོགས་དར་གྱི་ཤམ་བུ་ཅན། །བློ་བཟང་བསྟན་པའི་རྒྱལ་མཚན་འཛིན་མཛད་པ། །དཔལ་ལྡན་བླ་མའི་ཞབས་ལ་གསོལ་བ་འདེབས། །རྣམ་དག་ཁྲིམས་ཀྱི་རྩ་བ་རབ་བརྟན་ཅིང་། །བག་ཡོད་འདབ་མའི་དཔལ་གྱིས་མཛེས་པ་ཁྱོད། །སྐལ་བཟང་གདུལ་བྱའི་རེ་བ་སྐོང་བའི་སླད། །ནམ་ཡང་མི་གཡོ་རྡོ་རྗེ་ལྟར་བརྟན་ཤོག །དགེ་ལེགས་རལ་པ་ལས་འོངས་གངྒཱའི་རྒྱུན། །བཀྲ་ཤིས་རླབས་ཕྲེང་ཆལ་ཆིལ་གཡོ་བ་ཡིས། །མི་གཙང་སྡིག་པའི་དྲི་མ་ཀུན་དག་ནས། །ཕན་བདེའི་དགའ་སྟོན་མཆོག་གིས་ཁྱབ་གྱུར་ཅིག །ཅེས་འགྲོ་བ་དུ་མའི་འདྲེན་པར་གྱུར་པ་ཏོག་གེའི་བློ་བཟང་ལྷུན་གྲུབ་ཀྱི་ཡང་སྲིད་ཐར་བའི་རྒྱལ་མཚན་གྱི་གསོལ་འདེབས་འདི་ནི། ཏཱ་བླ་མ་དར་རྒྱས་རྒྱ་མཚོ། ཆོས་རྗེ་བློ་བཟང་མཁས་མཆོག །དགེ་བསྐོས་གྲགས་པ་རྒྱ་མཚོ། དཀོན་མཆོག་རྒྱ་མཚོ། ཇ་ལང་ཡོན་ཏན་སྐྱབས་རྣམས་ཀྱིས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།